
     Forord til første utgave av boken
    
   

   
    Det har vært en lang vei å gå før denne første norske læreboken i håndkirurgi ble klar for utgivelse. Det er i år 65 år siden Sterling Bunnell utga boken
    
     Surgery of the Hand
    
    som definerte spesialiteten håndkirurgi. Og det er 30 år siden Norsk forening for håndkirurgi ble stiftet.
   

   
    Det er dessuten 50 år siden det første kurset i håndkirurgi ble arrangert i 1959 for spesialistkandidater i Norge. Siden har disse kursene blitt arrangert årlig, enkelte år to ukekurs på grunn av stor pågang. Kursene alternerer nå mellom Oslo, Bergen og Trondheim.
   

   
    Etter 25 års kursvirksomhet laget vi det første kurskompendiet i 1984. Det representerte den første fremstillingen av håndkirurgi på norsk. Senere har disse kompendiene blitt revidert for hvert kurs, og vi hadde egne kompendier i hver av kursbyene. Det er disse kompendiene som danner basis for denne læreboken. Hvert kapittel er imidlertid nyskrevet. De enkelte forfatterne har vært eller er forelesere på kursene og har spesiell interesse og kompetanse innen de emnene de har skrevet om. De tre redaktørene har i fellesskap gjennomgått de forskjellige kapitlene slik at fremstillingen representerer en form for «norsk standard» i håndkirurgi. Boken er skrevet spesielt for spesialistkandidater i ortopedisk kirurgi og plastikkirurgi, men vil også være nyttig for medisinstudenter.
   

   
    Denne første utgaven er neppe fullstendig. Det mangler blant annet kapitler om «håndkirurgi ved revmatoid artritt» og «håndterapi». Vi ser derfor for oss at det bør komme en 2. utgave i løpet av få år.
   

   
    En spesiell takk til Legeforlaget og Greger Lønne som har stått for den grafiske utformingen, og til våre sponsorer som har gjort utgivelsen mulig.
   

   
    Bergen, Trondheim og Oslo, mars 2009
   

   
    
     Leiv M. Hove
    
    ,
    
     V
    
    
     ilhjalmur Finsen
    
    og
    
     Torstein Husby
    
   

  

 
  
   
    
     
     
     

    
   

   
    
     Forord til andre, reviderte utgave
    
   

   
    Det har gått tolv år siden den første norske læreboken i håndkirurgi ble utgitt. Førsteutgaven ble ferdigstilt under et visst tidspress, slik at bokens kapitler ble klargjort for trykking etter hvert som de ble mottatt hos forlaget. De forskjellige temaene fikk derfor en nokså tilfeldig plassering i boken. Til tross for dette ble boken godt mottatt og har nå i flere år vært utsolgt fra forlaget.
   

   
    Det har vært en rivende utvikling innen vårt spesialfelt i løpet av disse årene. Det var derfor på høy tid med en ny utgave av denne norske læreboken i håndkirurgi. Redaktørene for den første utgaven ble anmodet om å lage en ny, utvidet og revidert utgave av boken.
   

   
    Vi startet med å utvide redaksjonskomitéen fra tre til fire medlemmer, ett medlem fra hvert av de regionale helseforetakene. Antall forfattere ble utvidet fra 19 til 43. De fleste av disse representerer «en ny generasjon» norske håndkirurger. Dette skulle bidra til å sikre fornyelse i fremstillingen av teksten. Flertallet av kapitlene i boken er derfor nyskrevne.
   

   
    Boken er også utvidet fra 36 til 44 kapitler. Blant de nye temaene som ble inkludert, er
    
     primær håndtering av håndskader, bruk av evalueringsskjema i håndkirurgien, lys våken håndkirurgi, distale antebrachium-frakturer
    
    , et kapittel om
    
     uavklarte håndleddssmerter
    
    og et om
    
     håndterapi
    
    .
   

   
    Boken dekker pensum til kursprøven som er obligatorisk for leger under spesialisering i ortopedisk kirurgi og plastikkirurgi. Boken kan også leses som pensumbok for norsk diplom i håndkirurgi.
   

   
    En spesiell takk til forlagsredaktør Mette Paasche Kolbjørnsen og produksjonskoordinator Agata Czapiewska i Fagbokforlaget som begge har gjort en betydelig jobb med den tekniske utformingen av boken. Takk også til overlege Greger Lønne som velvillig har latt oss få gjenbruke de mange stiliserte figurene som han utarbeidet til den første utgaven av boken.
   

   
    Flere av forfatterne i boken har fått råd og hjelp fra kolleger i sine respektive fagmiljøer til utformingen av teksten. Dette for å sikre at fremstillingen hadde bredest mulig forankring i det norske fagmiljøet. Redaktørene vil takke disse ikke navngitte kollegene som har bidratt til at boken representerer norsk standard innen håndkirurgi.
   

   
    En spesiell takk også til våre sponsorer som har gjort utgivelsen mulig: Ortopedisk avdeling, Universitetssykehuset i Nord-Norge, Ortopedisk avdeling, St. Olavs hospital, Ortopedisk klinikk, Haukelands universitetssjukehus, Klinisk Institutt 1, Universitetet i Bergen og Norsk forening for håndkirurgi.
   

   
    Bergen, Oslo, Trondheim og Tromsø, juli 2021
   

   
    
     Leiv M. Hove
    
    ,
    
     Vilhjalmur Finsen
    
    ,
    
     Torstein Husby og
    
    
     Hebe Désirée Kvernmo

